שיר משמר / נתן אלתרמן –פרשנות (דפנה אדלר)

השיר מופיע בקובץ שיריו האחרון של נתן אלתרמן "חגיגת קיץ"  ומקובל לזהותו כשיר שאלתרמן הקדיש לבתו תרצה אתר מתוך דאגה גדולה אליה וחשש לחוסנה הנפשי. תרצה אתר, עצמה, הגיבה ל"שיר משמר"  בשיר משלה , שלו קראה "שיר הנשמרת" ,ובו היא מתייחסת במפורש לחלק מהאזהרות שמשמיע הדובר לנמענת ב"שיר משמר", אך היא גם כותבת שעליה "להישמר משירים" ובכך מרמזת ,אולי להשפעה המערערת   של אביה ושיריו עליה –השפעה שעליה להישמר מפניה יותר מאשר להיות קשובה לה. יתכן ,שתגובה זו של אתר אכן תואמת את שני הממדים הבולטים ברגש  הדאגה של הדובר כלפי הנמענת ב"שיר משמר" : מצד אחד אהבה וקרבת נפש גדולה המולידה את הדאגה העמוקה ,ומצד  שני חרדה  מועצמת וקיצונית ,שיש בכוחה יותר לערער ולהחליש מאשר לחזק את הנמענת  והיא משקפת לא רק את מצבה של הבת  , אלא בעיקר את חרדותיו העצומות של האב ואת נפשו הסוערת.( יורם קניוק העיד שהשיר נכתב  על ידי  אלתרמן בהינף אחד ,לאחר ניסיון אובדני של תרצה אתר – ניתן ורצוי לקרוא על כך בפרשנות לשיר המופיעה באתר  של בית הספר "אלוני יצחק")

השיר נפתח בבית רצוף אזהרות לנמענת , משפטים התוכפים בזה אחר זה, תוך חזרה מרובה על הפועל "שמרי" ותחינה "להשמר" ולהיזהר מסכנות  רבות האורבות לנמענת . האזהרות קוראות לבת לשמור על נפשה  וגופה  : חכמתה, חייה , שערה ועורה, אך גם הוא מונה את הסכנות האורבות בכל הדברים המקיפים אותה. הקיצוניות שבדאגתו מתגלית בחזרות המרובות ובקצב המהיר של המשפטים, וגם בטוטליות של הסכנה האורבת כמעט בכל דבר המקיף את הנמענת ומתגלה כמכוון להזיק לה: קיר נופל, גג נדלק, צל חשך, אבן , סכין , ציפורניים, אש- הכיריים , מי הבאר המרמזים הן לסכנות חיצוניות ,והן לנטיות אובדניות . הדובר נחרד מכל דבר שיש בכוחו להזיק : השורף , החותך, המחכה , המושך, וגם הוויות שהן לכאורה ניטרליות יכולות להרע לדוברת :הדומה , העפר , השמיים. הקיצוניות של חרדתו יש בה כאמור גם דאגה עמוקה לבת שנפשה  נמשכת אל  " הממית" , אך גם ביטוי לאימה חסרת הרסן של הדובר שממנה עולם תמונת עולם רדופה .

הדובר מתאר בשיר גם את העיר המקיפה את הנמענת והן את ערב הקיץ האופף אותה ולעיתים מייצגים העיר וערב הקיץ היבטים המשקפים את נפשה הסוערת של הדוברת ולעיתים הם מציעים מעין משענת ונחמה אפשרית. עבורה, בבית השני בשיר העיר מאיימת ומטורפת כמו נפשה של הבת כאשר הסכנה מאיימת עליה; ולכן העיר מתוארת כמקום חשוך, שאנשים אינם יודעים בו את שמם, הערב מתואר כ"שט " , לוחש וצוחק ,הירח והשמיים רצים בערב החם  באופן סוריאליסטי   " על שתיים" , וכמוהם כל המגוון הקיומי האנושי ,נע בריצה מטורפת  בזמן שהשקיעה "נפרדת" מהעולם. העיר כאילו מתנהלת באופן מטורף כמו  נפשה של  הנמענת ומשמשת כמעין מטונימיה למצבה.

 במבט ראשון ,ערב הקיץ המתואר בבית השלישי מציע  נחמה ושפיות לדוברת , משענת חמימה וביתית בערב  יש משהו  מוכר ומרגיע :"טוב ידוע וישן" , ריח תבשילים , מנורה ביתית , מנוחה ושינה וחמימות קיצית ,חסד ורחמים. הוא מציע את האפשרות להיאחז בפשטות היומיומית של ערב ביתי רגיל ונעים, אך שוב מתגלה נטייתו הרדופה והקיצונית של הדובר לחוש באימה האורבת מאחורי החזות השלווה של ערב הקיץ ,ואכן גם כאשר הוא מבקש להציע לנמענת רגיעה , הוא מודע לזה שרגיעה זו אולי היא רק  "לכאורה" ושמאחוריה אולי אורבים " מורא,רחש חשדות ודבר אשם". הוא מצביע על השקט של הציפורים בשדרות בזמן הקייץ,  אך אינו יכול שלא להזכיר את צוויחתן המטורפת בזמן החורף שבגללה כל "השדרות בעיר צווחות כמטורפות". הרגיעה שמנסה לדובר להציע לנמענת היא , אם כן יותר בבחינת משאלה , שהוא עצמו אינו מסוגל להאמין בה ובתודעתו הרדופה הוא שב להזכיר את הצד האפל של הקיום .

ואכן בתאור החושך העירוני של ערב הקיץ בולט שוב ממד מוזר ומאיים:מצד אחד החושך מואר  מאין אוקסימורון , אך אין בו מובנות הוא "מואר חשמל ואותיות" ,"מואר שלטים של אותיות ושל מילים" לדברים אין פשר . חסרות מילות יחס לפני המילים ( באותיות, במילים) הים  מצוי בחושך מקבל את הדמוי המוזר והלא טבעי "זר כמו בית חולים", בסיום הבית החושך מואר גם בהוויה שורפת של "גחלים".

ושוב בבית השישי שב הדובר לביטויים של אזהרה לנמענת שהופיעו בבית הראשון :" שמרי נפשך " וכו', אך הפעם הוא מוסיף דאגה לנפשה עייפה ליופייה וללבה הטוב.  הערכתו ואהבתו האבהית ניכרת במשפטי דאגה אלה , אך הביטוי "שמרי ליבך הטוב, אמציהו בידייך" יש בו שוב ציור סוריאליסטי של לקיחת הלב בידיים  והוא מרמז לתחום האימה.

בבתים השביעי השמיני והתשיעי בשיר  הדובר מתאר את מצבה הנפשי של הנמענת באופן קשה ומאיים ומפנה אליה  שאלות על החרדה הפנימית שבה היא נמצאת : בבית שהוזכר קודם כמקום ביתי חמים מוגן נפתח לפתע חלון מאיים שהרוח  המואנשת "שלוחת אליו יד ".

בבית הזה מתוארת הדוברת כלכודה בתוך מצבים קיצוניים מלאי ניגודים ואוקסימורונים (שתי תכונות מנוגדות בביטוי אחד) : "צוחקת כמו פחד", קופאת כמו שמחה". היא מדומה לציפורשנלכדה בכף יד או בחדר סגור  והיא רועדת ומפרפרת. העולם שמקיף אותה הוא זר , ואפילו יסודות דוממים כמו אש ומים  מואנשים ומתבוננים בה.  בבית הבא מכנה הדובר את הבת כ"פתיה מאמינה" שיודעת שהחיים לא נועדו ללמד אותנו דעת וחכמה ,אלא נועדו לטול את הבינה , כלומר להטריף את האדם. תפיסה פסימית זו לגבי החיים, שמתוארת כ"סוד" נראית כאילו היא גם תפיסתו של הדובר עצמו הנטרף מרוב דאגה לבתו  והוא נחרד מכך שהנמענת יודעת את הסוד הנורא על טיבם האכזרי של החיים.

בבית התשיעי מתאר הדובר את הסכנות האורבות לבת כמו  מאה חיות "הרובצות סביבה ", אך הוא קובע שהסכנה הגדולה ביותר אורבת לה מנפשה הרגישה . הוא קובע כי הנמענת יראה מנפשה שהיא גם עשירה ויפה :"מאוהבת ומלאה", "רכה  ", אך גם חרדתית  ומסוכנת ואובדנית ולכן אולי "רעה" ורוחצת בתוך "דמי הלב"(דם). יש כאן התייחסות לרגישות  הנפשית הרבה של הבת, שהיא גם יכולה להוביל לאהבת העולם וליצירתיות , אך גם לחרדה מהחיים ואובדנות.

**רק בשני הבתים האחרונים בשיר פונה הדובר  לנמענת בפניה  שבה יש נימה אופטימית  וניסיון לכוון את נפשה אל הטוב הטמון בה עצמה, ובחיים.**

הדובר שב ופותח בבקשתו החוזרת לדוברת לשמור את נפשה  וחייה ,אך הפעם הוא מצביע על כך שיש בה "אושר" ו"דבש" הממלא את נפשה ויכול לתת בה כוח . הוא גם מראה לה את יופיים של החיים דרך ערב הקיץ היפה . הוא מצביע על כוחו הדינאמי של הטבע לשנות מצבים, כך "הערב כבר החליף את השמיים". הוא מצביע על כך ש"הערב צופן טובות" ויכול להביא שינוי טוב גם בנפשה של הנמענת. הרוח , שקודם פתחה חלון מאיים עכשיו "נוגעת רכות בכתפך "  ,וגם העיר מוארת לא רק בחשמל המלאכותי והמנוכר , אלא גם בירח הטבעי ויש בה גם אור של ממש ולא רק חשכה. השיר מסתיים בנימה של עידוד ונחמה .

תזכורת לדרכי העיצוב והאמצעים הרטוריים בשיר:

-חזרות רבות המבטאות את מצב הדאגה  החרדה והטרוף,

-ערב הקיץ , העיר והבית, כמייצגים היבטים שונים  ומנוגדים בנפשה או בחייה של הנמענת , (מעין מטונימיה ).

-  שימוש באוקסימורון  ובתיאורים סוריאליסטיים כדי לבטא את הטרוף הנפשי:( לדוג' "צוחקת כמו פחד" או הים והשמיים הרצים על שתיים בחוצות העיר בבית השני).

-מבנה הנע מחרדה להרגעה ושוב חרדה ולסיום נחמה ותקווה.

מטפורות : הנמענת כמו ציפור לכודה בחדר , נפשה  המכילה גם "דבש" יצירתיות ושפע וגם  חלחלה  של ציפור לכודה.

-         האנשה של דוממים וישויות טבע : רוח שולחת יד , הסכנות רובצות וכו'.